**4. Овлашћења и обавезе у поступку спровођења непосредних избора за чланове националних савета националних мањина**

У поступку спровођења непосредних избора за чланове националних савета националних мањина, Републичка изборна комисија, на основу Закона о националним саветима националних мањина и Закона о избору народних посланика, има следећа овлашћења, односно обавезе:

1. стара се о законитом спровођењу непосредних избора,

2. доноси упутство за спровођење непосредних избора,

3. организује техничку припрему за изборе,

4. прописује обрасце и правила за спровођење изборних радњи,

5. обезбеђује буџетска средства за спровођење избора,

6. утврђује износ накнада за рад чланова бирачких одбора, радних тела Комисије и стручних радника у Служби Народне скупштине који учествују у раду органа за спровођење избора,

7. прати примену и даје објашњења у вези са применом Закона о националним саветима националних мањина, у делу који се односи на изборни поступак,

8. прописује ближа правила о уређењу просторије за гласање,

9. одређује и објављује бирачка места на којима ће се гласати на непосредним изборима,

10. образује бирачке одборе и именује председника и чланове бирачких одбора и њихове заменике,

11. прописује ближа правила о раду бирачких одбора,

12. прописује правила за поступање лица која прате рад органа за спровођење избора,

13. омогућава заинтересованим посматрачима праћење рада органа за спровођење избора,

14. прима изборне листе кандидата за чланове националних савета националних мањина коју предлажу група бирача уписаних у посебан бирачки списак националне мањине, удружење чији се циљеви остварују у области заштите права националне мањине, односно регистрована политичка странка националне мањине,

15. проглашава изборну листу састављену и поднету у складу са законом,

16. омогућава предлагачима проглашених изборних листа да њихови представници надгледају рад органа за спровођење избора,

17. одбацује неблаговремене изборне листе,

18. налаже отклањање недостатака изборне листе који су сметња за њено проглашење,

19. одбија проглашење изборне листе која садржи недостатке, уколико њен предлагач не отклони те недостатке у предвиђеном року,

20. доставља предлагачу изборне листе решење о проглашењу изборне листе, односно одбацивању или одбијању њеног проглашења, као и закључак о налагању отклањања недостатака изборне листе,

21. утврђује и објављује збирну изборну листу за сваки национални савет националне мањине за који се спроводе непосредни избори,

22. обуставља изборе ако се не пријави ниједна изборна листа, ако ниједна пријављена изборна листа не буде проглашена и ако из законом прописаних разлога не буде утврђена збирна изборна листа, о чему обавештава министарство у чијем су делокругу послови људских и мањинских права,

23. утврђује број гласачких листића, који мора бити једнак броју бирача уписаних у посебне бирачке спискове националних мањина,

24. ближе прописује облик и изглед гласачких листића, начин и контролу њиховог штампања и достављање и руковање гласачким листићима,

25. припрема и оверава гласачке листиће,

26. уноси измене (упис, брисање или исправка) у изводе из посебних бирачких спискова, по закључењу посебних бирачких спискова,

27. утврђује и објављује коначан број бирача за сваку националну мањину, као и број бирача по бирачким местима, и то укупан за свако бирачко место и разврстан по националним мањинама,

28. припрема за сваки бирачки одбор материјал за гласање,

29. утврђује ближа упутства о мерама којима се обезбеђује тајност гласања,

30. утврђује прелиминарне резултате избора,

31. решава о приговорима поднетим због повреде изборног права у току избора или неправилности у поступку предлагања односно избора,

32. поништава изборе због неправилности у спровођењу избора у случајевима утврђеним законом,

33. расписује поновне изборе,

34. објављује извештај о укупним резултатима избора,

35. предлагачима изборних листа, у случајевима утврђеним законом, обезбеђује примерак, односно оверену фотокопију записника о раду бирачког одбора,

36. додељује мандате чланова националног савета кандидатима са изборних листа које су освојиле мандате,

37. објављује акт о додели мандата чланова националног савета и доставља га министарству у чијем су делокругу послови људских и мањинских права,

38. кандидатима којима су додељени мандати члана националног савета издаје уверење о избору за члана националног савета,

39. извештава Народну скупштину о спроведеним изборима,

40. након спроведених избора, односно након конституисања националних савета, попуњава упражњена места чланова националних савета,

41. доставља податке органима надлежним за прикупљање и обраду статистичких података,

42. одређује начин увида, чувања и руковања изборним материјалом.